S-273/2015

Mál þetta, sem dómtekið var í dag, er höfðað með ákæru útgefinni af lögreglustjóranum á Suðurnesjum 17. júlí 2015 á hendur A, fd. 01.03.1994, grænlenskum ríkisborgara, „fyrir fíkniefnalagabrot, með því að hafa, þriðjudaginn 7. júlí 2015, staðið að innflutningi á samtals 5.233,73 g af hassi hingað til lands. Fíkniefnin flutti ákærði til landsins sem farþegi með flugi FI-205, frá Kaupmannahöfn, Danmörku, en fíkniefnin fundust í farangri ákærða við komu hans til landsins, innpökkuð í 54 pakkningar.“

Telst háttsemi þessi varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001

Þess er krafist að ákærði verði dæmdur til refsingar og til greiðslu alls sakarkostnaðar.

Þá er þess krafist að gerð verði upptæk framangreind 5.233,73 g af hassi, samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglugerðar nr. 233/2001, sbr. reglugerð nr. 848/2002.

Ákærði krefst vægustu refsingar er lög leyfa. Hann gerir þá kröfu að fangelsisrefsing, ef dæmd verður, verði skilorðsbundin að fullu og öllu og gæsluvarðhald sem hann hefur mátt sæta frá 8. júlí sl. komi til frádráttar fangelsisrefsingu verði hún dæmd. Þá gerir verjandi kröfu um hæfilega þóknun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á því að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að hann er sekur um þá háttsemi sem honum er gefið að sök og er brot hans rétt heimfært til refsiákvæða í ákæru.

Ákærði er fæddur í mars 1994. Hann hefur ekki sætt refsingu hér á landi og er enn ungur að árum. Þá hefur ekkert komið fram í málinu um að efnin hafi verið ætluð til sölu eða dreifingar hér á landi. Að þessu virtu þykir refsing ákærða hæfilega ákveðin fangelsi í tíu mánuði. Með tilliti til þess mikla magns sem hér um ræðir, þykja ekki forsendur til þess að skilorðsbinda refsinguna. Frá refsingunni skal draga gæsluvarðhaldsvist er hann hefur sætt frá 8. júlí sl. til dagsins í dag.

Að kröfu ákæruvaldsins og með vísan til framangreindra laga- og reglugerðarákvæða skulu upptæk til ríkissjóðs 5.233,73 g af hassi sem lögreglan lagði hald á við rannsókn málsins.

Með vísan til 218. gr. laga nr. 88/2008 ber að dæma ákærða til að greiða sakarkostnað málsins, þóknun verjanda, Ú-kk-ef G-kk-ef hdl., sem þykir hæfilega ákveðin 200.000 krónur, að virðisaukaskatti meðtöldum. Annan sakarkostnað leiddi ekki af málinu.

B-kk-nf H-kk-nf héraðsdómari kveður upp þennan dóm.

D ó m s o r ð:

Ákærði, A, sæti fangelsi í 10 mánuði. Til frádráttar refsingu kemur gæsluvarðhald sem ákærði hefur sætt frá 8. júlí 2015 til dagsins í dag að báðum dögum meðtöldum.

Ákærði sæti upptöku á 5.233,73 g af hassi, sem lögregla lagði hald á.

Ákærði greiði í sakarkostnað, 200.000 krónur sem er þóknun verjanda hans, Ú-kk-ef G-kk-ef, héraðsdómslögmanns.

B-kk-nf H-kk-nf